عنتي

عنتي (ب ليونانية لبالية Ἀνταῖος، أنطايوص) شخصية ف لأساطير ليونانية ؤ لأمازيغية، مشهور ب لمدابزة ديالو معا هرقول ف إطار 12 عطاشات د هرقول. عنتي كيتّعابر رب معبود عند لأمازيغ لقدام ؤ "حامي أرض ليبيا لقديمة" (أرض لأمازيغ ؤلا تامازغا ف لمصطلح لعصري).

ف لمعتقد لقديم، عنتي كان عملاق ؤ ولد لأرباب بوسيدون ؤ ڭايا. مراتو هيّا رّبة تينڭا (لي لأسطورة كاتڭول بلي تسمّات عليها مدينة طانجا). بعض لأساطير كاتڭول بلي عندو جوج بنات، وحدة سميتها بارصي ؤلا ألسييس، ؤ لوخرة سميتها إفينوي.

كلمة  ب ليونانية كاتعني "داك لي ضد" ؤلا "لعدو".

 لأسطورة 
عنتي كان كيتحدّا أي واحد دايز من طريقو باش يتعابز معاه، ؤ ماعمّرو خسر أي معابزة طالمّا رجليه قايسين مّو ڭايا (لأرض). كان كيطيّح لخصوم ديالو ل لّرض، ؤ كيقتلهوم، ؤ بنا معبد ل بّاه بوسيدون ب لقلقولات ديالهوم. هرقول لي كان ف طريقو ل جّردة د لحوريات لغربيات (عطاشة نمرة 11 ديال هرقول)، قبل تّحدي ؤ تصارع معاه. هرقول عاق بلي مايقدرش يغلب عنتي ؤ هوّا واقف فوق لرض، فا هزّو ؤ بقا كيعصرو تا قتلو.

موراها هرقول غادي ياخد مرات عنتي، تينڭا، ؤ غادي يولد معاها لبطل لأمازيغي صوفاكس، لي لأساطير كاتڭول بلي أسس مدينة طانجا ؤ سمّاها على مّو. هرقول ولـٰد وٰلد أخور سميتو پالايمون معا بنت عنتي إفينوي. لماليك يوبا لموريطاني كان كيدّاعي بلي لأصل ديالو كيرجع ل صوفاكس. صوفاكس كان عندو ولد سميتو ديوضوروس لي لأساطير كاتڭول بلي حتل بزاف د لمناطق ف شمال إفريقيا ب لارمي لي كان جاب هرقول.

لمعابزة مابين عنتي ؤ هرقول كانت من بين لمواضيع لمحببة ف لفترة د نّوضة ف ؤروپا (لقرن 15 ؤ 16)، سيرتو ف نّحت.

بعض لأساطير كاتعتابر بلي عنتي هوّا نيت لماليك ديال مدينة إراسا، لي كانت ف مملكة قورينا (لي جا لموضع ديالها ف ليبيا ديال دابا)، ؤ لي كانت عندو بنت سميتها ألسييس ؤلا باركا.

 لموضع ف شمال إفريقيا 
عنتي كان كيتڭال بلي كان ف شي موضع ف صّحرا د شمال إفريقيا. ف لغالب دخل ل لأساطير ليونانية ف نّص د لقرن 7 قبل لميلاد، بعدما ليونانيين لقدام دارو رجلهوم ؤ حتلو مناطق ف شمال إفريقيا. هاد لموضع مامحددش مزيان على لعرض د لمنطقة، ؤ يقدر يكون ف أي بلاصة ف شّرق ؤلا لغرب. متلاً واحد لقصة كاتّعاود بلي لجينيرال رّوماني كوينتوس سيرطوريوس ملي زار طانجا، ڭالو ليه ناسها بلي لقبر د عنتي كاين تحت واحد لكدية كبيرة مابعيداش بزاف على لمدينة. ملي حفر لقبر لقا عضام د عملاق، ؤ عاود ردم تّراب فوق منهوم، ؤ شارك ف طقوس تقديسية محلية ؤ عطا قربان باش "يعضّم لمكانة ديال لقبر". هاد لكدية تقدر تكون هيّا لمعلامة د مزورا لي جات على بعد د 50 كيلوميطر من طانجا، لي كاتّعتابر من أقدم لمعالم لميڭاليتية ف شمال إفريقيا. لأسطورة كاتڭول بلي لكدية لي مدفون فيها عنتي غير كايتخاد منها تراب كاطيح شّتا باش تعاود تعمر ديك لحفرة.

لمدينة لقديمة د باركا، لي غالب جات ف لمرج ف ليبيا لحالية، كانت كاتسمّا أنطاپوليس على عنتي (أنطايوس)، ؤ تا مدينة تجيبو ف مصر لقديمة كانو ليونانيين ؤ رّومان كيسمّيوها "أنطايوپوليس"، وخا "أنطايوس" لي تسمّات عليه، يقدر مايكونش هوّا نيت عنتي لأمازيغي.

 مصادر 

تصنيف:موريطانية
تصنيف:ديانة أمازيغية قديمة
تصنيف:ملوك ف لأساطير لأمازيغية
تصنيف:شخصيات ف لأساطير ليونانية
تصنيف:ولاد بوسايدون
تصنيف:مقالات فيها مصدر و 3000 بايت